**Andrew John Volstead** (født 31. oktober 1860 i Kenyon i Minnesota, død 20. januar 1947 i Granite Falls i Minnesota) var en amerikansk republikansk politiker. Han var medlem av Representantenes hus i den amerikanske kongressen fra 1903 til 1923. Han stod bak loven kjent som *Volstead Act* og som formelt tørrla USA fra 1920 frem til 1933.

Liv og virke
------------

### Familie

Foreldrene var de norske emigrantene John Einertsen Vraalstad, fra gården Vrålstad i Drangedal kommune i Telemark, og Dorthe Mathea (f. Lilloe) fra Christiania, som hadde utvandret til Amerika omkring 1850.

Norges dronning Sonja er en fjern slektning av faren Einar.

### Karriere

Volstead var utdannet jurist fra det norsk-amerikanske St. Olaf College i Northfield i Minnesota. Han åpnet en praksis i Lac qui Parle County før han flyttet til Grantsburg i Wisconsin i 1885 og deretter til Granite Falls i Minnesota i 1886, der han slo seg ned. Han ble borgermester i denne byen fra 1900 til 1902. Samtidig ble han valgt til anklager for Yellow Medicine County i Minnesota i 1886 og ble værende i denne stillingen i 14 år.

### Politiker

Volstead var medlem av Representantenes hus fra 1903 til 1923 og formann i husets justiskomité fra 1919 til 1923. Han var valgt fra Minnesotas 7. valgdistrikt, som har blitt beskrevet som «et knusktørt norsk kongressdistrikt». Volstead var totalavholdsmann. 

Han dedikerte sitt politiske virke til beskyttelse av bønder og arbeidere, mistillit til enhver lovgivning som favoriserte store byer og selskaper, og inntok en antitrust-holdning. 

Han er medforfatter av *Capper–Volstead Act* som tillot opprettelse av landbrukskooperativer. Volstead utmerket seg også ved å motsette seg president Woodrow Wilsons innenrikståpolitikk. Han kjempet mot presidentens lovgivningsprogram, skjønt ha støttet Wilsons utenrikspolitikk. IHan gikk også inn for lover som utviklet stemmeretten, og kjempet mot lynsjing.

Han er blitt verdenskjent for utformingen av loven «National Prohibition Act» (senere kjent som «The Volstead Act»), som ble vedtatt av kongressen i 1919 og som førte til forbudstiden i USA mellom 1920 til 1933.

Etter å ha tapt sin plass i kongressen i 1922 til den norsk-amerikanske presten Ole J. Kvale vendte Volstead tilbake til Granite Falls og gjenopptok advokatpraksisen.

Han døde den 20. januar 1947 i Granite Falls, og der ble han begravet.

Referanser
----------

1. 1 2   Find a Grave, oppført som Andrew John Volstead, Find a Grave-ID 7893367, besøkt 9. oktober 2017[Hentet fra Wikidata]
2. 1 2   Social Networks and Archival Context, SNAC Ark-ID w65t9crg, besøkt 9. oktober 2017[Hentet fra Wikidata]
3. ↑  Norlie, Olaf Morgan (1926). *Supplement to History of the Norwegian people in America* **(engelsk)**. Minneapolis: Augsburg Publishing House. s. 517.

Eksterne lenker
---------------

* (en) Andrew John Volstead – kategori av bilder, video eller lyd på Commons Rediger på Wikidata
* (en) Andrew Volstead hos Amerikas forente staters kongress' biografiske kartotek Rediger på Wikidata

* (en) Andrew Volstead hos American National Biography Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Geni **·** WikiTree **·** VIAF **·** LCCN **·** US Congress
 |